CRC บวก 4% โบรกฯมองฝั่งยุโรปฟื้น-ยอดขายผ่าน Omni channel โตเด่น ชูเป้า 35 บ.
CRC บวก 4% โบรกฯแนะ “ซื้อ” ชูเป้า 35 บ. ชี้สัญญาณการฟื้นตัวของยุโรปคาดหนุนรายได้ห้างในอิตาลีมี SSSG เป็นบวกเกิน 10% อีกทั้งช่องทางการขายผ่าน Omni channel ยังเติบโตสูงต่อเนื่อง
20 ส.ค. 2564

ผู้สื่อข่าวรายงานว่าวันนี้ (20 ส.ค. 2564) ราคาหุ้นบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ณ เวลา 14.54 น. อยู่ที่ระดับ 33.00 บาท เพิ่มขึ้น 1.25 บาท หรือ 3.94% โดยทำจุดสูงสุดที่ 33.25 บาท และทำจุดต่ำสุดที่ 32.25 บาท ด้วยมูลค่าการซื้อขาย 623.74 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (20 ส.ค.2564) เนื่องจากมาตรการเข้มงวดในไทยอาจกดดันงบในไตรมาส 3/2564 แต่ราคาหุ้นก็ตอบรับไปมากแล้ว ขณะเดียวกันสัญญาณการฟื้นตัวของยุโรปคาดหนุนรายได้ห้างในอิตาลีมีการเติบโตของยอดขายจากสาขาเดิม (SSSG) เป็นบวกเกิน 10% อีกทั้งช่องทางการขายผ่าน Omni channel ยังเติบโตสูงต่อเนื่อง (15% ของยอดขายในครึ่งปีแรก 2564 จาก 9.50% ในปี 2563) ทั้งนี้แนะนำ “ซื้อ” ราคาเป้าหมาย 35 บาท